b'\n_START_ARTICLE_\nAvellino (pokrajina)\n_START_SECTION_\nZgodovinske zanimivosti\n_START_PARAGRAPH_\n\xc4\x8ceprav je Apeninski polotok med najbolj raziskanimi obmo\xc4\x8dji v Evropi, \xc5\xa1e niso odkrite vse podrobnosti njegove zgodovine. Za obmo\xc4\x8dje Irpinia, ki zavzema ve\xc4\x8dino dana\xc5\xa1nje pokrajine Avellino, je do nedavnega veljalo, da je bila v dobi pred rimsko kolonizacijo poseljena s strani Samnitov. Navada svete pomladi je povzro\xc4\x8dila odcep mnogih skupin od glavnega plemena in ena od teh skupin naj bi se podala na jug vse do dana\xc5\xa1nje Irpinije, kjer je nastalo novo pleme, Irpini. Irpini so bili bojevito pleme, ki so se dolgo upirali rimljanskim napadom. Zgodovina pravi, da so se izkazali v bojih med Marijem in Sulo, kar naj bi pa tudi privedlo do njihove asimilacije. Novej\xc5\xa1e izkopanine pa govorijo o druga\xc4\x8dni zgodovini. V nekaterih najdi\xc5\xa1\xc4\x8dih so bili izkopani predmeti, ki se dajo postaviti v \xc4\x8detrto tiso\xc4\x8dletje pr. n. \xc5\xa1t., kar pomeni, da je bilo to pleme na ozemlju pred Samniti. Njihova vera ni bila podobna veri ostalih samnitskih plemen, pa\xc4\x8d pa spominja na keltska ali pred-keltska verovanja in obrede. Doslej je bila razlaga imena Irpini, ki naj bi prihajalo iz oskijskega hirpus (volk), povezana z anti\xc4\x8dnim posvetilom, s katerim so se samnitska plemena priporo\xc4\x8dala svojim bo\xc5\xbeanskim zavetnikom. Vsako pleme je namre\xc4\x8d imelo svojega zavetnika, ki se je predstavljal v \xc5\xbeivalski podobi, zato je bilo splo\xc5\xa1no mnenje, da je bil za\xc5\xa1\xc4\x8ditnik Irpinov bog volk. Toda izkopanine nikjer ne omenijo ne tega bo\xc5\xbeanstva, ne tega verovanja, ne takega posvetila. Pa\xc4\x8d pa omenjajo, da so sosednja plemena tako imenovala Irpine same, ker so kakor divji volkovi prihajali iz hribov plenit prebivalce dolin, nakar so se urno spet umikali v skoraj nedostopna vi\xc5\xa1avja. Najbolj osupljiv pa je podatek, da se Irpini sploh nikoli niso asimilirali z Rimljani. Ti naj bi jih bili enostavno konfinirali na gore in prepovedali vsako zgodovinsko poro\xc4\x8dilo v zvezi z njimi. Irpini so enostavno izumrli. Seveda taka razlaga izkopanin popolnoma sprevra\xc4\x8da znano zgodovino, zato pa tudi ni \xc5\xa1e sprejeta, \xc4\x8deprav potekajo razne \xc5\xa1tudije, ki izkopanine natan\xc4\x8dno preu\xc4\x8dujejo.'